Recommendation for a COUNCIL RECOMMENDATION on the National Reform Programme 2011 of Spainand delivering a Council opinionon the updated Stability Programme of Spain, 2011-2014





Rakkomandazzjoni għal RAKKOMANDAZZJONI TAL-KUNSILL dwar il-Programm Nazzjonali ta' Riforma 2011 ta' Spanja u li tagħti l-Opinjoni tal-Kunsill dwar il-Programm ta' Stabbiltà ta' Spanja aġġornat, għall-perjodu 2011-2014 IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 121 (2) u l-Artikolu 148 (4) tiegħu, Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika[1], u partikolarment l-Artikolu 5(3) tiegħu, Wara li kkunsidra r-rakkomandazzjoni tal-Kummissjoni Ewropea[2], Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li ġie kkonsultat il-Kumitat Ekonomiku u Finanzjarju, Billi: (1) Fis-26 ta’ Marzu 2010, il-Kunsill Ewropew qabel mal-proposta tal-Kummissjoni Ewropea li tvara strateġija ġdida għall-impjiegi u t-tkabbir, Ewropa 2020, imsejsa fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn jeħtieġ azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. (2) Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u fil-21 ta’ Ottubru 2010, hu adotta deċiżjoni dwar il-linji gwida għall-politiki dwar l-impjiegi tal-Istati Membri[3], li flimkien jiffurmaw il-"linji gwida integrati". L-Istati Membri ġew mistiedna jqisu l-linji gwida integrati fil-politiki ekonomiċi u okkupazzjonali nazzjonali tagħhom. (3) Fit-12 ta’ Jannar 2011, il-Kummissjoni adottat l-ewwel Stħarriġ Annwali dwar it-Tkabbir, li kien il-bidu ta’ ċiklu ġdid ta’ governanza ekonomika fl-UE u l-ewwel semestru Ewropew ta’ koordinazzjoni integrata u ex ante ta’ politika, imsejjes fuq l-istrateġija Ewropa 2020. (4) Fil-25 ta’ Marzu 2011, il-Kunsill Ewropew endorsja l-prijoritajiet għall-konsolidazzjoni fiskali u r-riforma strutturali (bi qbil mal-konklużjonijiet tal-Kunsill tal-15 ta’ Frar u s-7 ta’ Marzu 2011 u b'żieda mal-Istħarriġ Annwali tat-Tkabbir mill-Kummissjoni). Hu saħaq il-ħtieġa li tingħata prijorità biex jerġgħu jibdew jiftasslu baġits tajbin filwaqt li titreġġa' lura s-sostenibbiltà fiskali, jitnaqqas il-qgħad permezz ta’ riformi fis-suq tax-xogħol u li jsiru sforzi ġodda biex jittejjeb it-tkabbir. Talab lill-Istati Membri biex isarrfu dawn il-prijoritajiet f'miżuri konkreti li jiġu inklużi fil-Programmi ta’ Stabilità jew ta’ Konverġenza u fil-Programmi Nazzjonali ta’ Riforma. (5) Fil-25 ta’ Marzu 2011, il-Kunsill Ewropew stieden ukoll lill-Istati Membri parteċipi fil-Patt Euro Plus biex jippreżentaw l-impenji tagħhom fil-ħin ħalli dawn ikunu jistgħu jiddaħħlu fil-Programmi ta’ Stabbiltà jew ta’ Konverġenza u fil-Programmi Nazzjonali ta’ Riforma tagħhom. (6) Fid-29 ta’ April 2011, Spanja ressqet il-Programm ta’ Stabbiltà tagħha għall-2011 li ġie aġġornat u li jkopri l-perjodu 2011-2014 u l-Programm Nazzjonali ta’ Riforma tagħha għall-2011. Sabiex jitqiesu l-konnotazzjonijiet ta' bejniethom, iż-żewġ programmi ġew ivvalutati fl-istess waqt. (7) L-ekonomija ta' Spanja ntlaqtet ħażin ħafna mill-kriżi u għaddiet minn aġġustament qawwi bejn l-2008 u l-2009. Il-PDG reali waqa' b'4,3 % bejn il-bidu tas-sena 2008 u l-aħħar tas-sena 2010, u l-okkupazzjoni naqset b'aktar minn 10 % Konsegwentement, ir-rata tal-qgħad telgħet għal 20,1 % fl-aħħar tas-sena 2010, li kienet l-ogħla waħda fl-UE. L-aktar li kellhom isofru l-piż tar-riċessjoni fi Spanja kienu l-ħaddiema żgħażagħ (b'rata ta' qgħad ta' 41,6 %) u l-ħaddiema b'livell baxx ta' edukazzjoni (b'rata ta' qgħad ta' 26,4 %). Ir-rendita fuq id-dejn sovran żdiedet u s-sistemi bankarji, b'mod partikolari l-banek tat-tfaddil, sfaw taħt pressjoni kbira malli nfaqgħet il-bużżieqa tas-settur tad-djar u mat-tnaqqis f'salt fis-settur tal-bini. Il-proċess ta' assorbiment tal-iżbilanċi makroekonomiċi kbar li nkisbu matul il-perjodu ta' tkabbir qawwi se jkompli għaddej għal ftit żmien ieħor. Bħala reazzjoni għal dawn l-isfidi, il-Gvern Spanjol daħal għal impenn fir-rigward ta' aġenda ta' riforma li tkopri l-konsolidazzjoni fiskali, ir-ristrutturar tal-banek tat-tfaddil u r-riformi tax-xogħol u fis-suq tal-prodotti. (8) Il-Kunsill wasal għall-opinjoni, imsejsa fuq il-valutazzjoni tal-Programm ta' Stabbiltà li ġie aġġornat skont ir-Regolament tal-Kunsill (KE) Nru 1466/97, li x-xenarju makroekonomiku li qiegħed fl-isfond tal-previżjonijiet baġitarji fil-Programm ta' Stabbiltà, jidher wisq favorevoli għall-2011 u l-2012. Il-Programm jippjana li jniżżel id-defiċit tal-baġit taħt il-valur referenzarju ta' 3 % sal-2013, f'konformità mar-rakkomandazzjonijiet tal-Kunsill ta' April 2009, u li jnaqqas ulterjorment id-defiċit għal 2,1 % tal-PDG fl-2014. Il-programm ma jipprevedix il-kisba tal-objettiv ta' terminu medju (OTM), li se jibqa' baġit bilanċjat, tul il-perjodu kopert mill-programm. B'mod ġenerali, dan il-pjan ta' aġġustament huwa adattat. It-titjib medju annwali tal-bilanċ strutturali huwa bejn wieħed u ieħor ta' 1,5 % tal-PDG tul il-perjodu 2010-13, f'konformità mar-rakkomandazzjoni tal-Kunsill, u ta' 0,3 % addizzjonali tal-PDG għas-sena 2014. Il-proporzjon ta' bejn id-dejn u l-PDG huwa previst li se jitla' minn 60,1 % tal-PDG fl-2010 għal madwar 69 % fl-aħħar tal-perjodu kopert mill-programm. Hemm għadd ta' riskji negattivi għall-pjan ta' konsolidazzjoni relatat mas-suppożizzjonijiet makroekonomiċi sottostanti u fir-rigward tal-miri baġitarji fuq livell reġjonali. Ir-reġjuni jikkostitwixxu sehem kbir min-nefqa pubblika totali u ħafna qabżu l-objettivi fiskali tagħhom għall-2010. Madanakollu, il-gvern Spanjol daħal għall-impenn li jieħu miżuri addizzjonali, jekk jirriżulta li jkun hemm diskrepanzi baġitarji. (9) Il-kisba ta' konsolidazzjoni fiskali prevista fl-2011 u fl-2012 tirrikjedi l-applikazzjoni stretta tal-mekkaniżmi ta' kontroll tad-defiċit u tad-dejn li ġew stabbiliti għall-gvernijiet reġjonali. F'każ li l-iżviluppi makroekonomiċi u dawk baġitarji fl-2011 u fl-2012 imorru agħar minn kif mistenni, se jkun meħtieġ li jittieħdu l-miżuri addizzjonali li l-Gvern kien intrabat li jieħu sabiex jintlaħqu l-miri baġitarji. Għas-sena 2013, ġew identifikati ċerti miżuri biex dawn jirfdu l-miri baġitarji. (10) Il-qafas baġitarju ta' terminu medju fi Spanja kien strumentali biex jippromwovi l-ippjanar fiskali multiannwali u b'mod ġenerali juri profil tajjeb. Madanakollu, dan il-qafas għadda minn prova minħabba l-kriżi u wera l-ħtieġa li jissaħħu ulterjorment l-istabbiltà fiskali u l-aspett preventiv tal-politika fiskali. Dan ikun jista' jissaħħaħ permezz tal-introduzzjoni ta' regola tal-infiq ibbażata fuq it-tkabbir nominali tal-PDG għal terminu medju. Ir-regola, proposta mill-awtoritajiet Spanjoli fil-Programm ta' Stabbiltà tkun torbot awtomatikament lill-gvern ċentrali kif ukoll lill-gvernijiet lokali. Il-gvern qed jippjana li jintlaħaq kunsens fi ħdan il-Kunsill tal-Politika Fiskali u Finanzjarja dwar l-applikazzjoni tar-regola għall-Komunitajiet Awtonomi. (11) L-impatt fit-tul li aktarx ikollu t-tixjiħ fuq il-baġit pubbliku fi Spanja huwa ogħla mill-medja tal-UE. Dan prinċipalment minħabba li n-nefqa fuq il-pensjonijiet bħala proporzjon tal-PDG hija prevista li se tiżdied sostanzjalment għad-deċennji ta’ snin li ġejjin. Fuq medda twila ta' żmien, it-tixjiħ se jwassal għal żieda sinifikanti fil-proporzjon tal-persuni rtirati għal kull ħaddiem. Fin-nuqqas ta' riforma, in-nefqa fuq il-pensjonijiet hija stmata li se tiżdied b'rata ħafna ogħla mill-medja tal-UE u li se tkun ta' riskju għas-sostenibbiltà tal-finanzi pubbliċi. Il-proposta tal-gvern għal riforma tal-pensjonijiet, li ntlaħaq ftehim dwarha flimkien mal-imsieħba soċjali, se tgħin biex tiġi mtejba s-sostenibbiltà fiskali u biex jiġu miżjuda l-inċentivi għall-parteċipazzjoni fis-suq tax-xogħol. Madanakollu, ir-riforma għad trid tiġi approvata mill-Parlament u tista' tkun għadha soġġetta għal xi tibdiliet. (12) Spanja ħadet passi importanti biex issaħħaħ is-sistema bankarja, notevolment billi pprovdiet appoġġ pubbliku sostanzjali u billi ħadet miżuri bil-għan li tirristruttura l-banek tat-tfaddil, issaħħaħ is-solvenza tal-banek u ttejjeb it-trasparenza tal-karti tal-bilanċi tagħhom. Madankollu, il-problemi li nħolqu minħabba r-rwol tal-awtoritajiet lokali fil-governanza tal-banek tat-tfaddil għadhom ma ġewx solvuti. L-għamla tal-konsolidazzjoni tal-banek tat-tfaddil permezz tal-hekk imsejħa 'amalgamazzjonijiet limitati' ("cold mergers") qajmet ċerti dubji fir-rigward tar-riorganizzazzjoni effettiva tal-banek u tat-tnaqqis fid-daqs tagħhom. Il-Gvern intrabat li jiffinalizza r-ristrutturar sal-aħħar ta' Settembru tal-2011. (13) Ir-riforma fis-suq tax-xogħol li għaddejja bħalissa fi Spanja għandha tiġi kkumplimentata minn reviżjoni tas-sistema attwali ta' negozjar kollettiv li hija waħda kumplessa. Il-predominanza tal-ftehimiet provinċjali u ta' dawk tal-industrija ftit li xejn tħalli lok għal negozjati fuq il-livell ta' impriża. L-estensjoni awtomatika tal-ftehimiet kollettivi, il-validità tal-kuntratti mhux imġedda u l-użu ta' klawsoli ta' indiċjar tal-inflazzjoni ex-post, jikkontribwixxu għall-ipparalizzar fil-pagi, filwaqt li jimpedixxu li jkun hemm il-flessibbiltà fil-pagi kif jinħtieġ biex jitħaffef l-aġġustament ekonomiku u titreġġa' lura l-kompetittività. Il-Gvern talab lill-imsieħba soċjali biex jiftiehmu dwar riforma tas-sistema ta' negozjar kollettiv tal-pagi matul ir-rebbiegħa tal-2011 u ntrabat li konsegwentement ifassal il-leġiżlazzjoni. (14) Fuq l-isfond ta' rata għolja ħafna ta' qgħad, Spanja varat riforma tas-suq tax-xogħol tagħha permezz tal-liġi ta' Settembru tal-2010. Il-liġi għandha l-għan li jitnaqqsu d-duwaliżmu fis-suq tax-xogħol u l-qgħad fost iż-żgħażagħ, li tiżdied l-impjegabbiltà ta' gruppi ta' nies vulnerabbli kif ukoll li tiżdied il-flessibbiltà fil-livell ta' kumpanija. Għaldaqstant, fi Frar tal-2011 ġiet adottata riforma tal-politiki attivi dwar is-suq tax-xogħol, li wkoll kienet tinkludi miżuri marbuta mat-tisħiħ tar-rwol konsultattiv u ta' gwida tas-servizzi tal-impjiegi u mat-tisħiħ tal-koordinazzjoni tagħhom fil-livelli nazzjonali u reġjonali. Għalissa għadu kmieni wisq biex wieħed jevalwa kemm din ir-riforma hija suffiċjenti biex tnaqqas is-segmentazzjoni u biex tnaqqas il-qgħad fost iż-żgħażagħ u l-qgħad fit-tul minħabba li ċerti miżuri għadhom ma bdewx joperaw. Il-Gvern impenja lilu nnifsu li jagħmel avvanzi ulterjuri sa Ottubru tal-2011. (15) Spanja esperjenzat żieda qawwija fl-ispejjeż tal-unità lavorattiva mill-aħħar tad-disgħinijiet 'l hawn, u dan jimplika telf fil-kompetittività abbażi tal-prezzijiet u tal-ispejjeż. Iż-żidiet ogħla fil-pagi flimkien mat-tkabbir aktar baxx fil-produttività meta mqabbel ma' dak taż-żona tal-euro, kkontribwixxew għall-inflazzjoni fi Spanja li baqgħet ogħla b'mod persistenti. Il-fatt li tinstab l-opportunità li permezz tagħha jitnaqqas il-livell relattivament għoli ta' kontribuzzjonijiet soċjali b'mod li jkun newtrali għall-baġit, bil-għan li jitnaqqsu l-ispejjeż tax-xogħol li mhumiex relatati mal-pagi, se jgħin biex tingħata spinta lill-kompetittività. Pereżempju, it-taxxi fuq l-enerġija, b'mod partikolari t-taxxi fuq il-fjuwil, baqgħu relattivament baxxi fi Spanja u għalhekk jistgħu jservu ta' mezz li jibbilanċja d-dħul. (16) Il-livell għoli tat-tluq bikri mill-iskola fi Spanja (31,2% fl-2009) huwa partikolarment inkwetanti, minħabba li jdgħajjef id-daqs tal-forza tax-xogħol imħarrġa sew, jaffettwa l-prospetti ta' xogħol tal-individwi kkonċernati u jnaqqas it-tkabbir potenzjali. Il-Liġi dwar l-Ekonomija Sostenibbli, adottata fil-15 ta' Frar 2011, tinkludi miżuri li għandhom l-għan li jtejbu l-kwalità u li jżidu l-kwantità tal-kapital uman permezz tal-edukazzjoni u tat-taħriġ vokazzjonali. Madanakollu, l-effettività tal-miżuri l-ġodda fil-ġlieda kontra t-tluq bikri mill-iskola u għat-titjib tat-taħriġ vokazzjonali għadha mhux magħrufa fiċ-ċert u jista' jagħti l-każ li jkun diffiċli li l-implimentazzjoni titwettaq fil-livelli governattivi kollha. (17) Spanja għamlet progress fit-titjib tal-kundizzjonijiet għall-kompetizzjoni fis-swieq tal-prodotti u tas-servizzi, billi indirizzat waħda mir-raġunijiet tat-tkabbir kajman fil-produttività. Minkejja li t-traspożizzjoni f'liġi tad-Direttiva dwar is-Servizzi avvanzat sew fi Spanja, jeħtieġ li jkun hemm ftuħ ulterjuri tas-servizzi professjonali. Il-Liġi dwar l-Ekonomija Sostenibbli tinkludi medda wiesgħa ta' miżuri marbuta mat-titjib tal-ambjent tan-negozju, mat-tisħiħ tal-kompetizzjoni u mal-promozzjoni tas-sostenibbiltà ambjentali. Madanakollu, jista' jagħti l-każ li jkun diffiċli li l-implimentazzjoni titwettaq fil-livelli governattivi kollha. Jeħtieġ li, b'mod partikolari, jiġu previsti id-duplikazzjoni bejn is-saffi amministrattivi, ir-regolamentazzjoni eċċessiva ("gold-plating") leġiżlattiva f'diversi livelli, u l-leġiżlazzjoni sostanzjalment eteroġena mar-reġjuni kollha. (18) Spanja ħadet għadd ta’ impenji fil-Patt Euro Plus[4]. Mil-lat fiskali, Spanja tieħu l-impenn li tistabbilixxi regola tan-nefqa sabiex issaħħaħ l-istabbiltà fiskali u b'hekk issaħħaħ ukoll is-sostenibbiltà tal-finanzi pubbliċi. Sabiex issaħħaħ l-istabbiltà finanzjarja, Spanja ħadet l-impenn li, qabel it-30 ta' Settembru, tikkonkludi l-proċess ta' ristrutturar tas-settur finanzjarju. Il-miżuri marbuta mal-impjieg jikkonċentraw fuq l-implimentazzjoni ta' atti fir-rigward tal-politiki attivi dwar is-suq tax-xogħol u ta' dispożizzjonijiet fil-qasam tat-taħriġ vokazzjonali kif ukoll fuq l-indirizzar tal-impjieg informali. Il-miżuri marbuta mal-kompetittività jikkonċentraw fuq ir-riforma tas-sistema ta' negozjar kollettiv, il-professjonijiet regolati, it-twaqqif ta' Kumitat Konsultattiv dwar il-Kompetittività u r-riforma tal-liġi dwar il-fallimenti. L-impenji ta' hawn fuq jirreferu għall-erba' oqsma tal-Patt. Huma jirrappreżentaw kontinwità tal-aġenda ta' riforma kurrenti, filwaqt li jżidu perjodu ta' żmien strett għall-implimentazzjoni ta' ċerti riformi u jiżguraw li ssir l-implimentazzjoni totali tar-riformi li diġà jkunu twettqu. Dawn l-impenji ġew ivvalutati u ġew ikkunsidrati fir-rakkomandazzjonijiet (19) Il-Kummissjoni vvalutat il-Programm ta' Stabbiltà u l-Programm Nazzjonali ta' Riforma, inklużi l-impenji tal-Patt Euro Plus[5]. Mhux biss qieset ir-rilevanza tagħhom għall-politika sostenibbli fiskali u soċjoekonomika fi Spanja imma wkoll il-konformità tagħhom mar-regoli u mal-gwida tal-UE, fid-dawl tal-ħtieġa tat-tisħiħ tal-governanza ekonomika ġenerali tal-Unjoni Ewropea billi jiġi pprovdut kontribut fil-livell tal-UE għad-deċiżjonijiet nazzjonali futuri. Fid-dawl ta' dan kollu, il-Kummissjoni tqis li l-gvern Spanjol stabbilixxa pjanijiet ta' konsolidazzjoni fiskali li huma konsistenti mal-miri meħtieġa, iżda li xorta fadal ċerti riskji negattivi. It-tkabbir tan-nefqa pubblika għandu jinżamm taħt ir-rata tat-tkabbir tal-PDG għal terminu medju u jeħtieġ li tiġi adottata r-riforma tal-pensjonijiet. Il-passi li għandhom jittieħdu bejn l-2011 u l-2012 għandhom jikkonċentraw fuq l-iżgurar tal-istabbiltà tas-sistema finanzjarja (permezz tal-finalizzazzjoni tar-ristrutturar u tal-konsolidazzjoni tal-banek tat-tfaddil) u tat-tisħiħ tas-sorsi domestiċi għat-tkabbir, billi tiġi indirizzata ż-żieda kurrenti fil-qgħad, b'mod partikolari permezz tar-riforma tan-negozjar kollettiv u tal-implimentazzjoni kontinwa tar-riformi li għaddejjin bħalissa fis-suq tax-xogħol, flimkien ma' monitoraġġi u evalwazzjonijiet mill-qrib tal-effikaċja ta' dawn ir-riformi. Is-settur tas-servizzi, il-kummerċ u l-professjonijiet għandu jiġi estiż għal kompetizzjoni ikbar, u l-piż amministrattiv għall-impriżi għandu jitnaqqas. (20) Fid-dawl ta’ din il-valutazzjoni, wara li kkunsidra wkoll ir-Rakkomandazzjoni tal-Kunsill skont l-Artikolu 126(7) tat-Trattat dwar il-Funzjonament tal-Unjoni Ewropea tat-2 ta’ Ġunju 2010, il-Kunsill eżamina l-aġġornament tal-Programm ta’ Stabbiltà ta' Spanja għas-sena 2011, u l-opinjoni tiegħu[6] ġiet riflessa b'mod partikolari fir-rakkomandazzjoni tiegħu stabbilita fil-punt (1) ta' hawn taħt. Wara li kkunsidra l-konklużjonijiet tal-Kunsill Ewropew tal-25 ta’ Marzu 2011, il-Kunsill eżamina l-Programm Nazzjonali ta’ Riforma ta' Spanja, HEREBY RECOMMENDS that Spain should take action within the period 2011-2012 to: (1) Timplimenta l-istrateġija baġitarja fl-2011 u fl-2012, filwaqt li tiżgura l-kisba tal-miri tad-defiċit fil-livelli governattivi kollha, inkluż permezz tal-applikazzjoni stretta tal-mekkaniżmi ta' kontroll tad-defiċit u tad-dejn għall-gvernijiet reġjonali li qed jintużaw bħalissa; tadotta miżuri ulterjuri f'każ li l-iżviluppi baġitarji u ekonomiċi jmorru agħar milli mistenni; tieħu kwalunkwe opportunità, inkluż minn kundizzjonijiet ekonomiċi aħjar, biex jiġi aċċellerat it-tnaqqis fid-defiċit; tistabbilixxi miżuri konkreti biex issostni bis-sħiħ il-miri għall-2013 u l-2014. Iżżomm it-tkabbir tan-nefqa pubblika taħt ir-rata tat-tkabbir tal-PDG għal terminu medju, billi tintroduċi regola tan-nefqa fil-livelli governattivi kollha fil-Liġi dwar l-Istabbiltà Baġitarja, kif kien previst. (2) Tadotta r-riforma tal-pensjonijiet proposta sabiex tiġi estiża l-età tal-irtirar u biex jiġi miżjud l-ammont ta' snin ta' ħidma għall-kalkolu tal-pensjonijiet kif kien ippjanat; tirrevedi b'mod regolari l-parametri tal-pensjonijiet f'konformità mal-bidliet tal-istennija tal-għomor, kif kien ippjanat, u tiżviluppa miżuri ulterjuri biex tgħolli l-età effettiva tal-irtirar, li jinkludu t-tagħlim tul il-ħajja għall-ħaddiema kbar fl-età. (3) Issaħħaħ ir-ristrutturar li għaddej bħalissa fis-settur tal-banek tat-tfaddil billi tindirizza d-dgħjufijiet li għad fadal fl-istruttura ta' governanza tagħhom. (4) Teżamina l-ambitu sabiex tnaqqas il-livell tal-kontribuzzjonijiet tas-sigurtà soċjali bil-għan li jitnaqqsu l-ispejjeż tax-xogħol li mhumiex relatati mal-pagi b'mod li jkun newtrali għall-baġit, pereżempju billi tbiddel l-istruttura u r-rata tal-VAT u tat-tassazzjoni fuq l-enerġija. Wara li tkun ikkonsultat mal-imsieħba soċjali f'konformità mal-prattiki nazzjonali, tadotta u timplimenta riforma tal-proċess ta' negozjar kollettiv tal-pagi u tas-sistema ta' indiċjar tal-pagi sabiex tiżgura li t-tkabbir tal-pagi jirrifletti aħjar l-iżviluppi fil-produttività kif ukoll il-kundizzjonijiet fil-livelli lokali u tal-impriża. (5) Twettaq valutazzjoni, sal-aħħar tas-sena 2011, dwar l-effetti tar-riformi tas-suq tax-xogħol li saru f'Settembru 2010 u tar-riforma tal-politiki attivi dwar is-suq tax-xogħol li saret fi Frar 2011, flimkien ma' proposti, skont kif meħtieġ, għal riformi ulterjuri biex titnaqqas is-segmentazzjoni tas-suq tax-xogħol, u biex jittejbu l-opportunitajiet ta' xogħol għaż-żgħażagħ; Tiżgura monitoraġġ mill-qrib tal-effettività tal-miżuri stabbiliti fil-Programm Nazzjonali ta' Riforma biex tnaqqas it-tluq bikri mill-iskola, anke permezz ta' politiki ta' prevenzjoni, u biex tiffaċilita t-tranżizzjoni għall-edukazzjoni u t-taħriġ vokazzjonali. (6) Further open up professional services and enact the planned legislation in order to redesign the regulatory framework and eliminate current restrictions to competition, efficiency and innovation; timplimenta l-Liġi dwar l-Ekonomija Sostenibbli, notevolment il-miżuri li l-iskop tagħhom huwa li jtejbu l-ambjent tan-negozju u li jsaħħu l-kompetizzjoni fis-swieq tal-prodotti u tas-servizzi, fil-livelli kollha governattivi; improve coordination between regional and national administrations to reduce the administrative burden for enterprises. Magħmul fi Brussell, Għall-Kunsill Il-President [1] ĠU L 209, 2.8.1997, p. 1. [2] ĠU C , , p. . [3] Li nżammet għall-2011 permezz tad-Deċiżjoni tal-Kunsill 2011/308/UE tad-19 ta' Mejju 2011. [4] Aktar dettalji dwar l-impenji li ttieħdu fil-Patt Euro Plus jinstabu fid-dokument SEC(2011)718. [5] SEC(2011) 718. [6] Prevista fl-Artikolu 5(3) tar-Regolament tal-Kunsill (KE) Nru 1466/97.